Kommissie vir Geslagsgelykheid ondersoek klag teen NdloziEFF-woordvoerder Mbuyiseni Ndlozi. (Foto: Facebook) Die Kommissie vir Geslagsgelykheid (KGG) ondersoek ŉ formele klag teen dr. Mbuyiseni Ndlozi, die EFF se nasionale woordvoerder, nadat hy na bewering die teistering van ŉ vrouejoernalis verlede week buite ŉ Clicks-winkel verdedig het. Ndlozi is gekap ná hy in ŉ inskrywing op sy Twitter-rekening geskryf het “om bloot aan haar te raak, is nie teistering nie”. Dié opmerking is gemaak in die lig van ŉ video op sosiale media waarin ŉ mens kan sien hoe Nobesuthu Hejana, ŉ joernalis by eNCA, verlede Dinsdag deur ŉ groep mans, vermoedelik betogers van die EFF, gestamp word. Hejana het die betrokke dag verslag gelewer oor een van die betogings buite ŉ Clicks-winkel in Kaapstad ná ŉ omstrede advertensie vir haarprodukte op Clicks se webwerf wat as rassisties teenoor swart mense bestempel is. Ndlozi het intussen om verskoning gevra vir die omstrede twiet, asook erken dat dit onverantwoordelik was en die indruk wek dat gewelddadige optrede teen vroue aanvaarbaar is. “Dit was ook kwetsend en het baie mense wat reeds weens geweld gely het, daardie pyn laat herleef,” het Ndlozi in nog ŉ inskrywing geskryf. Die KGG sê hy neem kennis van Ndlozi se verskoning. When I wrote: “Merely touching her is not Harassment” It was an irresponsible tweet, giving license to the violent treatment of women. It was also hurtful & made many who‘v suffered violence relive this pain I apologize & receive all the robust rebuke you all gave me with love! — Mbuyiseni Ndlozi (@MbuyiseniNdlozi) September 16, 2020